
Narva Linnavalitsuse Linnavara- ja Majandusameti 

bilansis oleva põhivara kõlbamatuks tunnistamine, 

bilansist mahakandmine ja hävitamine
1. Asjaolud ja menetluse käik

Narva Linnavalitsuse Linnavara- ja Majandusamet (edaspidi ka Amet) taotleb oma bilansist järgmise linnavara (põhivara) mahakandmist:

· Narva linna Tallinna mnt ja „Astri“ kaubanduskeskuse ristmiku projekt, soetatud 14.08.2006. a, maksumus 21 266,54 eurot (sh projekti fooriprojekti osa, projekti sadeveekanalisatsiooni projekt, tänavavalgustuse renoveerimise tööprojekt). 
Vastavalt Linnavara- ja Majandusameti Kommunaalmajandusosakonna teedeteenistuse peaspetsialisti Vladimir Otsmani poolt 10.11.2011 koostatud aktile olid eelnimetud projektid tehtud 2007. a seoses Tallinna mnt ja 3. Roheline tn ristmiku ehitamisega. Ehitustöid nende projektide alusel ei teostatud. 

2010. a sai detailplaneeringu alusel tehtud uus tee-ehitusprojekt „3. Roheline tänava laiendamine Tallinna mnt ristmikust kuni Uus-Põik ristmikuni“ (koostaja OÜ Zoroaster). Kuna samal aastal sai selle projekti alusel välja ehitatud Tallinna mnt ja 3. Roheline tn ristmik koos valgusfooridega, siis on otstarbekas 2007. a „Narva linna Tallinna mnt ja „Astri“ kaubanduskeskuse ristmiku projekt“ (koostaja AS ETP Grupp) Linnavara- ja Majandusameti bilansist maha kanda.

· Narva linna Rahu tn linnaliinibusside lõpp-peatuse projekt, soetatud 18.04.2006. a, maksumus 18 009,21 eurot (sh projekti teedeosa eksperthinnang, hoone projekti ekspertiis).
Linnavara- ja Majandusameti Kommunaalmajandusosakonna juhataja Aleksander Šelepanovi poolt 07.11.2011 koostatud akti kohaselt olid eelnimetud projekt ja sellega kaasnevad dokumendid tehtud 2006. a seoses linnaliinibusside liiklusskeemi muutmisega ja seoses vajadusega ehitada Rahu tänavale uus kaasaegse infrastruktuuriga lõpp-peatus. Käesoleval ajal rendib AS NBV valmis infrastruktuuriga territooriumi. Kuna Rahu tn lõpp-peatuse ehitamine on muutunud ebaotstarbekaks ja ehitusprojektid vananenud, tehakse ettepanek need maha kanda.
Eelnimetatud linnavara mahakandmist arutati Narva Linnavalitsuse linnavarakomisjoni koosolekul 07.12.2011 (protokoll nr 14), kus otsustati:

1. Rahuldada Narva Linnavalitsuse Linnavara- ja Majandusameti taotlus.

2. Narva Linnavalitsuse Linnavara- ja Majandusametil esitada antud küsimus Narva Linnavalitsuse istungile vastava korralduse vastuvõtmiseks. 

Ülalnimetatud põhivaraga seotud õigused ja kohustused ei kuulu Narva Linnavalitsuse Linnavara- ja majandusametilt ülekandmisele.

2. Õiguslikud alused

Kohaliku omavalitsuse korralduse seaduse § 22 lg 1 p-st 6 tulenevalt kuulub linnavara valitsemise korra kehtestamine volikogu ainupädevusse.

Vastavalt Narva Linnavolikogu 24.08.2006. a määruse nr 34 „Linnavara kõlbmatuks tunnistamise, mahakandmise ja hävitamise kord“ (edaspidi Kord) §-le 4 mõistetakse Korras linnavara all muu hulgas Narva linna omandis olevat vallasasja, mis on raamatupidamisseaduse kohaselt käsitletav põhivarana, mis on kantud või kuulub kandmisele linnavara registrisse.

Tulenevalt Korra §-st 7 linnavara tunnistatakse kõlbmatuks, kui linnavara on muutunud kõlbmatuks avaliku kasutamise Narva linna valitsemise või tulu saamise otstarbeks ning linnavara pole õnnestunud võõrandada (p. 1); on tõestatud linnavara säilitamise ebaotstarbekus (p. 2); linnavara on osaliselt või täielikult hävinud (p. 3). Antud juhul on projektid muutunud kõlbmatuks avaliku kasutamise Narva linna valitsemise otstarbeks.
Korra § 8 kohaselt peab enne linnavara kõlbmatuks tunnistamist olema lahendatud selle varaga seotud õiguste ja kohustuste ülekandmise küsimus.

Kohaliku omavalitsuse korralduse seadusele § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või linna põhimäärusega on pandud täitmiseks valitsusele.

Korra § 14 punkti 2 kohaselt otsuse linnavara kõlbmatuks tunnistamise, mahakandmise ja hävitamise kohta võtab vastu vallasasja, mis on raamatupidamisseaduse kohaselt käsitletav põhivarana ja mille bilansiline maksumus on üle 1920 eurot, suhtes Narva Linnavalitsus. 

Korra § 15 kohaselt kui otsuse linnavara kõlbmatuks tunnistamise, mahakandmise ja hävitamise kohta võtab vastu Narva Linnavalitsus, siis see otsus vormistatakse linnavalitsuse korraldusega.
Korra § 16 kohaselt peab otsus linnavara kõlbmatuks tunnistamise, mahakandmise ja hävitamise kohta sisaldama linnavara kõlbmatuks tunnistamise taotlusega nõustumist või mittenõustumist (p. 1); linnavara kõlbmatuks tunnistamise taotlusega nõustumisel linnavara kõlbmatuks tunnistamise otsust ja volitamist vara bilansist mahakandmiseks ja hävitamiseks (p. 2); linnavara kõlbmatuks tunnistamise taotlusega mittenõustumisel põhjendust, mille alusel on keeldutud selle taotluse rahuldamisest (p. 3); märget varaga seotud rahaliste õiguste ja kohustuste ülekandmise kohta (p. 4).

3. Otsus

3.1. Nõustuda Narva Linnavalitsuse Linnavara- ja Majandusameti (registrikood 75029837) taotlusega ning tunnistada kõlbmatuks järgmine Ameti bilansis kajastatud põhivara:

· Narva linna Tallinna mnt ja „Astri“ kaubanduskeskuse ristmiku projekt,  soetatud 14.08.2006. a, bilansiline maksumus 21 266,54 eurot.
· Narva linna Rahu tn linnaliinibusside lõpp-peatuse projekt, soetatud 18.04.2006. a, bilansiline maksumus 18 009,21 eurot.
3.2. Anda Narva Linnavalitsuse Linnavara- ja Majandusametile volitus korralduse punktis 3.1 nimetatud põhivara mahakandmiseks ja hävitamiseks.
3.3. Korralduse punktis 3.1 nimetatud põhivaraga seotud rahalised õigused ja kohustused ei kuulu Narva Linnavalitsuse Linnavara- ja Majandusametilt ülekandmisele.
4. Rakendussätted

4.1. Narva Linnakantseleil teha korraldus teatavaks Narva Linnavalitsuse Linnavara- ja Majandusametile.

4.2. Korraldus jõustub seadusega sätestatud korras.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

